Insellmilkom. Kellna jumejn ta' diskussjonijiet skjetti u produttivi hawnhekk fil-Belt Valletta, dwar is-suġġett importanti tal-migrazzjoni. Nixtieq nirringrazzja lil dawk kollha li attendew is-Summit għall-impenn tagħhom biex nindirizzaw flimkien il-migrazzjoni. Biex naħtfu l-opportunitajiet u naffrontaw l-isfidi tal-migrazzjoni, jeħtieġ li naħdmu flimkien. Ħadd minna ma jista' jindirizza l-fenomenu waħdu. Għalhekk xtaqna li jkollna dan id-djalogu. Dak li qbilna dwaru huwa pass kruċjali fit-tisħiħ tal-kooperazzjoni tagħna. Adottajna Dikjarazzjoni Politika u l-Pjan ta' Azzjoni tal-Belt Valletta. Issa jeħtieġ li nibdew nimplimentawh, bi sħubija u b'solidarjetà. L-elementi tal-Pjan ta' Azzjoni huma mfassla biex: - L-ewwel, jiġu indirizzati l-kawżi fundamentali tal-migrazzjoni; - It-tieni, inżidu l-kooperazzjoni dwar il-migrazzjoni legali u l-mobbiltà; - It-tielet, tissaħħaħ il-protezzjoni tal-persuni spostati; - Ir-raba', jiġu evitati u miġġielda l-faċilitazzjoni tad-dħul klandestin tal-migranti u t-traffikar tal-persuni; u - Il-ħames, isir progress fir-ritorn ta' persuni li mhumiex intitolati li jibqgħu fl-Ewropa. Dawk huma l-miri. Dak li huwa ugwalment, jew saħansitra aktar importanti, huwa l-fatt li qbilna fuq lista twila ta' azzjonijiet konkreti ħafna li għandhom jiġu implimentati sal-aħħar tal-2016. Ippermettuli nsemmi ftit eżempji: - Ser inniedu proġetti li jżidu l-opportunitajiet ta' impjieg fir-reġjuni ta' oriġini u transitu tal-migranti fl-Afrika tal-Lvant, ta' Fuq u tal-Punent. - Ser nirduppjaw l-għadd ta' boroż ta' studju għal studenti u riċerkaturi permezz tal-programm Erasmus+. - Ser nistabbilixxu Programmi Reġjonali għall-Iżvilupp u l-Protezzjoni fil-Qarn tal-Afrika u fl-Afrika ta' Fuq sa nofs l-2016. - Ser nistabbilixxu skwadra ta' investigazzjoni konġunta fin-Niġer kontra l-faċilitazzjoni tad-dħul klandestin tal-migranti u t-traffikar tagħhom bħala proġett pilota; biex potenzjalment tintuża f'pajjiżi jew reġjuni oħrajn jekk din tkun utli. - Ser niffaċilitaw ir-ritorni, preferibbilment b'mod volontarju, permezz ta' għadd ta' passi konkreti, bħal uffiċjali Afrikani tal-immigrazzjoni li jivvjaġġaw lejn l-Ewropa biex jgħinu fil-verifika u l-identifikazzjoni tan-nazzjonalitajiet ta' migranti irregolari. U bħala għajnuna għall-implimentazzjoni ta' dak li qbilna dwaru, aħna nedejna Fond Fiduċjarju tal-UE b'ammont minimu ta' EUR 1.8 biljun. Dan jiġi miżjud mal-għajnuna għall-iżvilupp ta' EUR 20 biljun fis-sena mingħand l-UE u l-Istati Membri lill-pajjiżi Afrikani . M'aħniex qed nilludu ruħna li nistgħu ntejbu s-sitwazzjoni mil-lum għal għada. Iżda aħna impenjati li noffru alternattivi lill-persuni minflok jissugraw ħajjithom. Fl-aħħar nett, ippermettuli nerġa' nirringrazzja lill-kollegi kollha għall-kontributi kostruttivi qabel u waqt is-Summit. U nirringrazzja lill-Prim Ministru Muscat talli ospitana hawnhekk f'Malta. Grazzi. Ara l-paġna tal-laqgħa